Afrikaans is Groot: Onkantspel oor Afrikaanse musiekSteve Hofmeyr Foto: Reint Dykema, Solidariteit Die jaarlikse reeks Afrikaans is Groot (AIG)-konserte, wat volgende naweek begin, is daarop gemik om die gewildste Afrikaanse kunstenaars op publieke aanvraag op een verhoog saam te trek. “Die konsep is uiters gewild en vanjaar se bykans 80 000 kaartjies is binne enkele dae uitverkoop,” het Barnard Beukman, woordvoerder vir dié fees, in ŉ verklaring gesê. “Steve Hofmeyr is by die konsert betrek volgens dieselfde kriteria as al die ander kunstenaars op die verhoog – sy hoeveelheid CD-verkope, gewildheid in die mark en die meriete van sy liedjies om in te pas by so ŉ produksie. AIG se enigste verbintenis met al die kunstenaars is dus die uitvoering van hul musiek.” Beukman sê dit is nie AIG se rol om betrokke te raak of kommentaar te lewer op enige kunstenaars, Hofmeyr ingesluit, se persoonlike of openbare standpunte nie. “Diegene wat kaartjies gekoop het vir die konsert, het dit gedoen met die wete dat sy optrede deel van die aanbod is – elke kaartjie is dus ŉ kontrak met die koper. Daarom tree Steve as een van die land se gewildste musieksterre steeds daarin op.” Hofmeyr het voorverlede week getwiet: Sorry to offend but in my books Blacks were the architects of Apartheid. Go figure. Sy twiet het ŉ opskudding op sosiale media veroorsaak. Talle Twitter-gebruikers het Hofmeyr se borge en maatskappye wat geleenthede borg waar Hofmeyr betrokke is, op sosiale media gekap en gevra of hulle sy uitlatings goedkeur. Die komediant, Conrad Koch wat ook die stem is agter die karakter Chester Missing, het homself ook uitgespreek teen Hofmeyr en die twee hoofborge van AIG, Pick n Pay en Land Rover. Beukman meen dit sou bykans onmoontlik wees om enige plek ter wêreld ŉ musiekkonsert aan te bied indien elkeen van die meer as 300 sangers, koorlede, orkeslede, produksieleiers en tegniese ondersteuners geoordeel moet word op grond van subjektiewe standpunte, persoonlike voorkeure, lewenstyl of geloof. “Uiteindelik is die basiese verwagting dat, net soos by enige ander werkgewer, die betrokkenes hul gedrag binne hul kontrak en die raamwerk van die grondwet sal hou,” het hy bygevoeg. “Enige bevinding dat iemand kontrakbreuk pleeg of ongrondwetlik optree, se posisie sal heroorweeg word.” Hy het dit benadruk dat die musiekfees groot waardering het vir die betrokkenheid van borge in die Afrikaanse musiekbedryf en hul bydrae tot die sukses daarvan. “Daarom is dit uiters onregverdig en onaanvaarbaar dat die kommentator Conrad Koch die borge, AIG en ander instansies of persone letterlik uurliks teiken en deur sy Twitter-rekening aanval. AIG, en nie die borge nie, besluit oor die deelname van kunstenaars.” Beukman het gesê AIG erken Koch se reg tot vrye spraak en aktuele debat. “Maar om instansies se sakebelange te skaad, deur hulle in ŉ bestuurde veldtog te probeer insleep oor kwessies wat nie hul betrokkenheid by Afrikaanse musiek raak nie, grens moontlik aan ontoelaatbare teistering en is onkantspel. Volgens hom huiwer Koch ook nie om selfs onwaarhede te versprei nie. “Hy beweer dit is ‘ŉ feit’ dat daar ‘net 20 wit kunstenaars’ in die konserte optree. Dit was nog nooit die geval in enige AIG-konsert nie.” Beukman het gesê AIG respekteer enige borge se reg om volgens eie belang op die situasie te reageer. “Maar ons wil hulle en musiekondersteuners verseker dat die AIG kreatiewe span en kunstenaars hard aan die werk is om weer ŉ sukses van die konsertreeks te maak.” Lees ook: Pick n Pay heroorweeg borgskap van musiekfees